รัฐบาลไทย-ข่าวทำเนียบรัฐบาล-รองนายกฯ วิษณุ มอบเงินช่วยเหลือแก่บุคลากรทางการแพทย์ และเจ้าหน้าที่ที่ได้รับผลกระทบจากการปฏิบัติหน้าที่ ในการป้องกันและแก้ไขปัญหาการแพร่ระบาดของโควิด-19 จำนวน 137 ราย
วันอังคารที่ 13 กันยายน 2565
รองนายกฯ วิษณุ มอบเงินช่วยเหลือแก่บุคลากรทางการแพทย์ และเจ้าหน้าที่ที่ได้รับผลกระทบจากการปฏิบัติหน้าที่ ในการป้องกันและแก้ไขปัญหาการแพร่ระบาดของโควิด-19 จํานวน 137 ราย
รองนายกฯ วิษณุ มอบเงินช่วยเหลือแก่บุคลากรทางการแพทย์ และเจ้าหน้าที่ที่ได้รับผลกระทบจากการปฏิบัติหน้าที่ ในการป้องกันและแก้ไขปัญหาการแพร่ระบาดของโควิด-19 จํานวน 137 ราย รวม 2,140,000 บาท ย้ําให้ดูแลเจ้าหน้าที่ผู้เสียสละอย่างดีที่สุด
วันนี้ (13 กันยายน 2565) เวลา 13.30 น. ณ ห้องรับรอง 1 ตึกบัญชาการ 1 ทําเนียบรัฐบาล นายวิษณุ เครืองาม รองนายกรัฐมนตรี เป็นประธานในพิธีมอบเงินช่วยเหลือแก่เจ้าหน้าที่ที่ได้รับผลกระทบจากการปฏิบัติหน้าที่ด้านการป้องกันและแก้ไขปัญหาการแพร่ระบาดของโรคติดเชื้อไวรัสโคโรนา 2019 (COVID-19) จํานวน 137 ราย จากเงินบริจาคบัญชี “สํานักงานปลัดสํานักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)” โดยมีนายธีรภัทร ประยูรสิทธิ ปลัดสํานักนายกรัฐมนตรี ผู้แทนกระทรวงสาธารณสุข กรมราชทัณฑ์ กรมแพทย์ทหารบก และกรมแพทย์ทหารเรือ เป็นผู้รับมอบ
รองนายกรัฐมนตรี กล่าวในนามของรัฐบาล ขอขอบคุณทุกภาคส่วนที่เสียสละร่วมกันบริจาคเงิน เพื่อช่วยเหลือบุคลากรทางการแพทย์และเจ้าหน้าที่ผู้ปฏิบัติงาน โดยขอให้มีการบริหารจัดการเงินดําเนินการให้เป็นไปตามวัตถุประสงค์ เพื่อเป็นกําลังใจให้กับผู้ปฏิบัติงาน เน้นย้ําให้การดูแลเจ้าหน้าที่ผู้เสียสละอย่างดีที่สุด พร้อมให้กําลังใจเจ้าหน้าที่ผู้ปฏิบัติงานและผู้มีส่วนเกี่ยวข้องทุกคน ที่ร่วมกันดําเนินการให้ทุกอย่างเป็นไปด้วยความเรียบร้อย ขอให้ทุกคนมีความตั้งใจ ตั้งมั่นในการทําความดี รักษาคุณงามความดีที่ได้กระทําด้วยความเสียสละ อย่าท้อแท้ และมีกําลังกายกําลังใจที่ดีในการใช้ชีวิตต่อไปด้วยความปลอดภัย
โอกาสนี้ รองนายกรัฐมนตรีมอบเงินช่วยเหลือแก่บุคลากรทางการแพทย์และเจ้าหน้าที่สนับสนุนที่ได้รับผลกระทบจากการปฏิบัติหน้าที่ในการป้องกันและแก้ไขปัญหาการแพร่ระบาดของโรคติดเชื้อไวรัสโคโรนา 2019 เพิ่มเติม จํานวน 137 ราย เป็นเงิน 2,140,000 บาท แบ่งเป็นผู้ติดเชื้อโควิด-19 จํานวน 136 ราย มอบเงินให้ความช่วยเหลือรายละ 15,000 บาท และกรณีเสียชีวิตจากการติดเชื้อโควิด-19 จํานวน 1 ราย มอบเงินให้ความช่วยเหลือ จํานวน 100,000 บาท โดยมีรายละเอียดการมอบเงินช่วยเหลือแก่บุคลากรทางการแพทย์และเจ้าหนาที่สนับสนุน ดังนี้
1. กระทรวงสาธารณสุข จํานวน 124 ราย เป็นเงิน 1,945,000 บาท นายแพทย์โอภาส การย์กวินพงษ์ อธิบดีกรมควบคุมโรค เป็นผู้แทนรับมอบ
2. กรมราชทัณฑ์ จํานวน 7 ราย เป็นเงิน 105,000 บาท นายอายุตม์ สินธพพันธุ์ อธิบดีกรมราชทัณฑ์ เป็นผู้แทนรับมอบ
3. กรมการแพทย์ทหารบก จํานวน 5 ราย เป็นเงิน 75,000 บาท พลตรี วุฒิไชย อิศระ รองเจ้ากรมแพทย์ทหารบก เป็นผู้แทนรับมอบ
4. กรมแพทย์ทหารเรือ จํานวน 1 ราย เป็นเงิน 15,000 บาท พลเรือตรีหญิง วรารัตน์ สิงห์ขวา รองเจ้ากรมแพทย์ทหารเรือ เป็นผู้แทนรับมอบ
สําหรับการจัดตั้งบัญชีเงินบริจาค “สํานักงานปลัดสํานักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)” มีขึ้นเพื่อสนับสนุนการดําเนินการแก้ไขปัญหาจากโรคติดเชื้อไวรัสโคโรนา 2019 (COVID-19) ช่วยเหลือและสนับสนุนบุคลากรทางการแพทย์และเจ้าหน้าที่ผู้ปฏิบัติงานที่ได้รับผลกระทบจากการปฏิบัติหน้าที่ โดยเป็นความร่วมมือของรัฐบาล ภาครัฐ เอกชน และประชาชน ซึ่งเป็นการช่วยเหลือเพิ่มเติมนอกจากการช่วยเหลือตามระบบราชการของแต่ละบุคคล เพื่อเป็นขวัญกําลังใจแก่ผู้ปฏิบัติหน้าที่และครอบครัวที่เสียสละตนเองทํางานเพื่อประชาชนและประเทศชาติอย่างเต็มที่